A BIZOTTSÁG JelentésE az Európai Parlamentnek és a Tanácsnak

a 182/2011/EU rendelet végrehajtásáról

1.Bevezetés

A Lisszaboni Szerződés jelentősen módosította a hatáskörök Bizottságra történő átruházásának keretét azáltal, hogy különbséget tett a felhatalmazáson alapuló hatáskör és a végrehajtási hatáskör között. Az EUMSZ 291. cikkének (3) bekezdése szerint – szemben az EUMSZ 290. cikke szerinti, felhatalmazáson alapuló jogi aktusokkal – a rendes jogalkotási eljárás keretében elfogadott rendeletekben előre meg kell határozni a Bizottság végrehajtási hatáskörének gyakorlására vonatkozó tagállami ellenőrzési mechanizmusok szabályait és általános elveit. Ez a 182/2011/EU rendelet elfogadását eredményezte.

A 182/2011/EU rendelet 15. cikke előírja, hogy a Bizottság a rendelet hatályba lépése után öt évvel jelentést nyújt be az Európai Parlamentnek és a Tanácsnak a rendelet végrehajtásáról. Az említett kötelezettségnek e jelentés tesz eleget. A jelentés a 182/2011/EU rendelet előtt alkalmazandó keretet biztosító, a 2006/512/EK tanácsi határozattal módosított 1999/468/EK tanácsi határozattal összehasonlítva koncentrál a 182/2011/EU rendelet által bevezetett új elemekre.

2. A 182/2011/EU rendelet általános kontextusa és érvényesülése

A 182/2011/EU európai parlamenti és tanácsi rendelet 2011. március 1-jén lépett hatályba. A rendelet miatt a tagállamoknak nem kellett intézkedéseket hozniuk. A Bizottság részéről a 182/2011/EU rendelet 9. cikkében említett, a bizottságokra vonatkozó eljárási szabályzatot 2011. július 8-án fogadták el és 2011. július 12-én tették közzé a Hivatalos Lapban . A már létező bizottságok eljárási szabályzatait idővel hozzáigazították az új eljárási szabályzathoz. A rendelet 10. cikkében előírt nyilvántartás már 2002 óta létezett, 2008-ban és 2011-ben alaposan felülvizsgálták és folyamatosan javítják.

A 13. cikk átmeneti rendelkezései, melyek az új eljárásoknak a meglévő jogszabályokra történő automatikus alkalmazásáról rendelkeztek, valamint a 14. cikk rendelkezései, melyek a folyamatban lévő eljárásokra vonatkoznak, lehetővé tették a 182/2011/EU rendelet 2011. március 1-jétől való azonnali alkalmazását, és ezáltal a zökkenőmentes áttérést.

A Bizottság éves jelentéseiben tájékoztatja az Európai Parlamentet és a Tanácsot a bizottságok működéséről. A lenti táblázat összefoglalja a 182/2011/EU rendelet hatályba lépése óta eltelt éveknek és a hatályba lépést megelőző két évnek a bizottságok működésére vonatkozó adatait. Az éves jelentések az ellenőrzéssel történő szabályozási bizottsági eljárásra vonatkozó adatokat is tartalmaznak. Az eljárást az 1999/468/EK határozat vezette be, mely továbbra is alkalmazandó, amennyiben az alap-jogiaktus erről rendelkezik.

Bizottságok Vélemények Elfogadott intézkedések Kedvező vélemények Nincs vélemény Kedvezőtlen vélemények 2009 266 2 091 1 808 (131 ellenőrzéssel történő szabályozási bizottsági eljárás) 2 003 78 10 2010 259 1 904 1 812 (164 ellenőrzéssel történő szabályozási bizottsági eljárás) 1 783 121 0 2011* 268 1 868 1 788 (163 ellenőrzéssel történő szabályozási bizottsági eljárás) 1 789 75 4 2012 270 1 923 1 824 (167 ellenőrzéssel történő szabályozási bizottsági eljárás) 1 845 78 0 2013 302 1 916 1 887 (171 ellenőrzéssel történő szabályozási bizottsági eljárás) 1 845 50 0 2014 287 1 889 1 728 (165 ellenőrzéssel történő szabályozási bizottsági eljárás) 1 838 51 0

1. táblázat, a bizottságok működéséről szóló éves jelentésekből származó adatok, a bizottságok által hozott összes kedvező vélemény száma eltérhet a Bizottság által elfogadott jogi aktusok számától, amennyiben a jogi aktusokat nem fogadják el a vélemények elfogadásától számított következő évig. *Az adatok 2011 egészére vonatkoznak.

Általánosságban az adatok azt jelzik, hogy a rendelet lehetővé tette a rendszer zökkenőmentes folytatását. A 2011 óta gyűjtött adatok és a 182/2011/EU rendelet alkalmazása előtti években gyűjtött adatok összehasonlításából látható, hogy a bizottságok száma és a tevékenységük stabil maradt. 2009-ben a bizottságok száma 266 volt, 2014-ben 287. Hasonlóképpen a 2009-ben elfogadott intézkedések száma 1 808 volt, 2014-ben 1 728.

A tapasztalatokra támaszkodva a rendelet a 3. cikkében a bizottságok munkájához kapcsolódó olyan, a korábbi jogszabályokban nem rögzített rendelkezéseket vezetett be, melyek tükrözték az általános gyakorlatot. Ide tartoznak az írásbeli eljárásra vonatkozó rendelkezések, továbbá az elnökre vonatkozó azon kifejezett követelmény, mely szerint törekednie kell arra, hogy megtalálja a bizottságon belül a lehető legnagyobb támogatottságot élvező megoldásokat. Egy további rendelkezés lehetővé teszi a jogszabálytervezetek szavazás előtti módosítását a bizottságon belüli viták figyelembe vétele érdekében. Ezek a közös rendelkezések eredményesnek és hasznosnak bizonyultak a bizottságok megfelelő működésének biztosításában. Az írásbeli eljárás széles körben elterjedt – 2014-ben 773 bizottsági ülést tartottak és 893 írásbeli eljárásra került sor; a számok az előző években is hasonlóak voltak – és hatékony eszköz. A bizottságok munkája a továbbiakban is konszenzuson alapul: a vélemények túlnyomó többsége (jóval 90 % felett) kedvező vélemény, ezek többségét egyhangú szavazással vagy a bizottság tagjainak konszenzusával fogadják el. Alig vannak kedvezőtlen vélemények, és viszonylag ritkák az olyan esetek, ahol nem nyilvánítanak véleményt („nincs vélemény” eset).

A 182/2011/EU rendelet átfogó és kimerítő jogi keretet nyújt a Bizottságnak a végrehajtási hatásköreinek gyakorlásához. A jogalkotás minőségének javításáról szóló intézményközi megállapodásról szóló tárgyalások eredményeként az intézmények vállalták, hogy az uniós jogalkotás során tartózkodnak olyan további eljárási követelmények hozzáadásától, amelyek megváltoztatnák a 182/2011/EU rendeletben létrehozott ellenőrzési mechanizmusokat.

A minőségi jogalkotásról szóló közlemény keretében a Bizottság számos olyan intézkedés mellett kötelezte el magát, melyek célja azoknak a mechanizmusoknak a javítása, amelyekkel a jogalkotási folyamat minden szakaszában nagyobb figyelmet szentelhet a polgárok és érdekelt felek véleményének, és nyitott lehet a visszajelzéseikre. A végrehajtási aktusokat illetően a Bizottság vállalta, hogy a bizottsági véleményt igénylő fontos végrehajtási aktusokat négy hétig nyilvánossá teszi, lehetővé téve az érdekelt felek számára a véleménynyilvánítást, mielőtt az érintett bizottságban a tagállamok szavaznának a javaslatról. Ez jelentősen meg fogja növelni a végrehajtási aktusok átláthatóságát a bizottsági szavazás előtti szakaszban.

3. Fő módosítások

3.1. A bizottsági eljárások számának csökkentése

A 182/2011/EU rendelet egyik célkitűzése a rendszer egyszerűsítése volt a bizottsági eljárások számának csökkentése révén. A régi szabályozási és irányítóbizottsági eljárás helyébe a vizsgálóbizottsági eljárás lépett, míg a tanácsadó bizottsági eljárás megmaradt. Az eljárások számának csökkentése nem vetett fel ezzel kapcsolatos kérdéseket.